奉使登終南山
作者：王灣
朝代：唐

paragraphs: 常愛南山遊，因而盡原隰。
數朝至林嶺，百仞登嵬岌。
石壯馬徑窮，苔色步緣入。
物奇春狀改，氣遠天香集。
虛洞策杖鳴，低雲拂衣濕。
倚巖見廬舍，入戶欣拜揖。
問性矜勤勞，示心教澄習。
玉英時共飯，芝草爲余拾。
境絕人不行，潭深鳥空立。
一乘從此授，九轉兼是給。
辭處若輕飛，憩來唯吐吸。
閑襟超已勝，迴路倏而及。
煙色松上深，水流山下急。
漸平逢車騎，向晚睨城邑。
峯在野趣繁，塵飄宦情澁。
辛苦久爲吏，勞生何妄執。
日暮懷此山，悠然賦斯什。